**Soarele din viaţa unui tătic**

*Carmen*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O fetiţă mititică

Căreia nu-i mai e frică

Să stea singură-n picioare,

A ieşit în zi cu soare

Într-un părculeţ cu iarbă

Unde şi-a găsit de treabă!

Şi tăticul ce-o-nsoţeşte

Cu privirea-o ocroteşte,

Nu cumva fetiţa lui

Să se-aleagă cu-n cucui.

Bucle blonde la ea vezi,

Când ridică ochii verzi,

Te priveşte-un îngeraş

Şi spui: „Frumos copilaş!”

Nimeni nu vede cum tata

Nu-şi pierde din ochi fata,

Fiindcă ochişorii verzi

Părul blond, chiar de nu crezi,

Sunt ai tatălui ce-odată

A fost ca dulcea sa fată.

Iar tăticu-i mândru tare

Fiindcă-n viaţa lui e soare!